[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 22.12.2009

COM(2009)695 окончателен

ДОКЛАД НА КОМИСИЯТА ДО СЪВЕТА, ЕВРОПЕЙСКИЯ ПАРЛАМЕНТ, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

Доклад относно еx-post оценката на програмата „Еразмус Мундус“ 2004–2008 г.

СЪДЪРЖАНИЕ

ДОКЛАД НА КОМИСИЯТА ДО СЪВЕТА, ЕВРОПЕЙСКИЯ ПАРЛАМЕНТ, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ Доклад относно еx-post оценката на програмата „Еразмус Мундус“ 2004–2008 г. 3

1. Въведение 3

2. Контекст на външната оценка 3

3. Външна оценка 4

3.1. Задачи на оценката 4

3.2. Методология 4

3.3. Констатации на автора на оценката 4

3.3.1. Качество на курсовете „Еразмус Мундус“ 5

3.3.2. Качество на студентите и университетските учени по програма „Еразмус Мундус“ 5

3.3.3. Въздействие на висшето образование в Европа върху „предлагането“ 6

3.3.4. Резултати по отношение на международното търсене на европейско висше образование 6

3.3.5. Резултати за студентите и университетските учени 7

3.3.6. Устойчиво развитие 7

3.3.7. Концепция и структура на програмата 8

3.3.8. Управление на програмата 8

3.3.9. Резултати от програмата 8

4. Основни препоръки от външната оценка и становище на Комисията по тях 9

4.1. Ефективност 9

4.2. Устойчиво развитие 10

4.3. Резултати — концепция и управление на програмата 11

5. Заключения на Комисията 12

Статистически приложения относно броя на подадените и одобрените кандидатури 13

ДОКЛАД НА КОМИСИЯТА ДО СЪВЕТА, ЕВРОПЕЙСКИЯ ПАРЛАМЕНТ, ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ И КОМИТЕТА НА РЕГИОНИТЕ

Доклад относно еx-post оценката на програмата „Еразмус Мундус“ 2004–2008 г.

(текст от значение за ЕИП)

1. Въведение

Настоящият доклад се представя в изпълнение на разпоредбата на член 12 от Решение № 2317/2003/EО[1] от 5 декември 2003 г. за създаване на програмата „Еразмус Мундус“, който предвижда изготвянето на ex-post оценка на програмата. В доклада е изложена позицията на Комисията по основните заключения и препоръки на ex-post оценката на програмата, която може да бъде намерена на адрес: http://ec.europa.eu/dgs/education_culture/evalreports/index_en.htm . Тези заключения и препоръки се основават на задълбочени проучвания сред участниците в програмата „Еразмус Мундус“ и сред основните заинтересовани страни.

2. Контекст на външната оценка

„Еразмус Мундус“ 2004–2008 г. беше програма за сътрудничество и мобилност в областта на висшето образование, чиято цел е да утвърждава Европейския съюз в световен мащаб като водещ образователен център. Нейната цел бе подпомагане на развитието на висококачествени европейски магистърски курсове и повишаване популярността и привлекателността на европейското висше образование в трети страни. Стратегическите цели на програмата бяха подобряване качеството на висшето образование в Европа и насърчаване на междукултурното разбирателство посредством сътрудничество с трети страни.

Специфичните цели на програмата бяха следните: подобряване на качеството на европейското висше образование; насърчаване мобилността на пристигащите от трети страни дипломирани студенти и университетски учени; насърчаване на структурираното сътрудничество с висши учебни заведения от трети страни; подобряване профила, популярността и достъпността на европейското висше образование в световен мащаб.

Програмата за 2004–2008 г. включваше четири основни действия, а именно: действие 1 – магистърски курсове „Еразмус Мундус“, състоящи се от интегрирани курсове на магистърско ниво, предлагани от най-малко три университета в три различни европейски държави; действие 2 – стипендии „Еразмус Мундус“ за студенти и университетски учени от трети страни; действие 3 – партньорства с висши учебни заведения от трети страни, което включва стипендии за студенти и университетски учени от държави на Европейския съюз с оглед тяхната работа в трети страни; действие 4 – проекти за повишаване привлекателността на европейското висше образование.

3. Външна оценка

3.1. Задачи на оценката

По силата на рамковия договор с Комисията[2] извършването на оценката бе възложено на ECOTEC Research and Consulting. В обхвата на ex-post оценката беше включен периодът 2004–2008 г., по време на който в изпълнение на програмата бяха организирани множество покани за представяне на предложения, като бе обърнато специално внимание на периода от междинната оценка на програмата през 2006–2007 г. Магистърските курсове „Еразмус Мундус“, стипендиите и „проектите за привлекателност“ (действия 1, 2 и 4) започнаха през учебната 2004–2005 г., докато партньорските програми (действие 3) стартираха една година по-късно – през 2005–2006 г.

Основните цели на оценката бяха да се определи резултатът от първата програма „Еразмус Мундус“ и да се обмисли опитът, за да се подпомогне изпълнението на следващата програма. Оценката бе насочена към „ефективността“ на програма „Еразмус Мундус“, т.е. доколко програмата е постигнала първоначално заложените за нея цели. Успоредно с оценяването на краткосрочните и дългосрочните ефекти, в оценката също така се анализират резултатите, с които програма „Еразмус Мундус“ е постигнала тези ефекти[3], и устойчивостта в дългосрочен план на курсовете, получили подпомагане.

3.2. Методология

Методологията включваше проучване на съответната литература, преглед на институциите, участващи в магистърските курсове „Еразмус Мундус“, в партньорските програми и в проектите за привлекателност (действия 1, 3 и 4), както и на участващите студенти и университетски учени от трети страни и от Европейския съюз, и разговори с основни заинтересовани страни, в това число националните структури „Еразмус Мундус“ и участници в четирите действия на програмата. Бяха проведени посещения на място, които обхванаха дванадесет магистърски курса „Еразмус Мундус“. При анализа събраните данни бяха подложени на триангулация и кръстосана проверка.

3.3. Констатации на автора на оценката

Данните, събрани за ex-post оценката на „Еразмус Мундус“, сочат, че благодарение на програмата поставените цели са постигнати и е създадена значителна добавена стойност за Общността. Чрез програма „Еразмус Мундус“ някои от най-добрите висши учебни заведения в ЕС са установили тесни контакти и са предложили 103 нови и иновационни съвместни магистърски програми, чието създаване без програмата би било малко вероятно. Тези магистърски програми се оценяват като висококачествени както от университетските служители, така и от настоящите и бившите студенти по програма „Еразмус Мундус“, анкетирани по време на оценката, и като цяло са успели да привлекат много студентски кандидатури от трети страни.

3.3.1. Качество на курсовете „Еразмус Мундус“

Данните от оценката показват, че подпомаганите от програмата магистърски курсове несъмнено са били висококачествени. Високото равнище на участващите учебни заведения и на техните служители остават основна гаранция за качеството на образованието. Въпреки че географското разпределение на участващите учебни заведения бе до голяма степен балансирано, представянето на учебните заведения от новите държави-членки бе относително ниско.

Високото ниво и съдържание на курсовете бе най-честата характеристика, която според координаторите на курсовете добавя стойност над „обикновените“ (национални) магистърски курсове в същата дисциплина. Също така според координаторите на курсовете и дипломираните висшисти мобилността, която е неразделна част от курсовете „Еразмус Мундус“, и „междукултурният опит“, който те предлагат, са важни съставни елементи на тяхната добавена стойност.

Общото равнище на подпомагането за студентите и учебната среда бяха високо оценени от студентите. Въпреки това оценката показва, че в някои случаи е възможно да се подобри съгласуваността между учебните програми, по които се преподава в различните участващи учебни заведения, и различните учебни профили, предлагани на студентите. По-структурираните формати с общи курсове и по-ограничен брой учебни планове могат да улеснят интегрирането на курсовете.

3.3.2. Ниво на студентите и университетските учени по програма „Еразмус Мундус“

С много малко изключения курсовете „Еразмус Мундус“ са успели да привлекат голям брой кандидати от трети страни. Често пъти обаче курсовете са срещали трудности при привличането на очаквания брой студенти от ЕС. В много случаи това се дължи на равнището на таксите за курсовете (които могат да са по-високи от тези за „национални“ програми) и на липсата на стипендии за студенти от ЕС по програмата за 2004–2008 г.

Според оценката общото ниво на студентите, избрани за курсовете „Еразмус Мундус“, е високо. 55 % от координаторите и партньорите, отговорили на проучването в Интернет, заявяват, че средното ниво на студентите по „Еразмус Мундус“ е „значително над“ средното ниво на студентите по магистърски програми в техните факултети.

Използването на допълнително финансиране за подбора, насочен към студенти от специфични географски райони и страни като част от действие 2 („направления“), не винаги е съответствало на основната цел на програмата за постигане на отлично качество на образованието. В ограничен брой случаи има данни, че преди всичко географският критерий, въведен с „направленията“, е довел до избора на студенти под средното равнище.

Оценката сочи, че общото ниво на университетските учени, получили подпомагане чрез действие 2, е било високо. Над 75 % от получилите подпомагане университетски учени обаче са били мъже. Този дял изглежда несъразмерен, дори ако се вземат предвид евентуалните разлики в представянето на университетските служители от двата пола в различните дисциплини.

3.3.3. Въздействие на висшето образование в Европа върху „предлагането“

„Еразмус Мундус“ има принос към вече наличното предлагане на образование на магистърско равнище в ЕС както в количествен, така и в качествен аспект. Новите курсове, получили подпомагане, като цяло са били допълнителни към съществуващото предлагане във висшето образование, като „националните“ курсове са запазени успоредно с новите. Също така програмата е довела до повишаване на цялостното качество чрез създаването на нови, висококачествени курсове от един вид, който не е бил често срещан преди създаването на програмата.

В допълнение към преките резултати от създаването на нови курсове, оценката сочи, че „Еразмус Мундус“ има принос за допълнителни, непреки резултати в участващите факултети и учебни заведения. По-специално, изглежда, че процесът на създаване и провеждане на съвместни курсове е довел до засилване на един подобен процес на „европеизиране“ на предлагането (тъй като висшите учебни заведения от различни страни са работили заедно) и „интернационализиране“ на търсенето (тъй като учебните заведения са се опитвали да привлекат повече студенти извън ЕС и да отговорят на техните потребности).

Според оценката програма „Еразмус Мундус“ като цяло е допринесла положително за стратегическите цели на ЕС в областта на висшето образование. По-специално поради интегрирания, транснационален характер на курсовете е било необходимо участващите висши учебни заведения да се ангажират пряко с прилагането на някои аспекти на процеса от Болоня, и по-конкретно европейската система за трансфер на кредитни точки. Тя също така е повишила взаимната осведоменост сред академичната общност за характеристиките и функционирането на системите за висше образование в други държави-членки.

Опитът от множество курсове показва, че въпросът за съвместното издаване на дипломи остава област, в която е необходимо да се положат допълнителни усилия, за да се отстранят пречките в националното законодателство, които не позволяват акредитиране на съвместно издадените дипломи. Вероятно повишеното равнище на съвместно осигуряване на качеството и взаимно признаване, свързани със съвместно издадените дипломи, ще допринесат още повече за развитието на европейското пространство за висше образование.

3.3.4. Резултати по отношение на международното търсене на европейско висше образование

Според данните програма „Еразмус Мундус“ е довела до увеличаване на броя на студентите от трети страни, които посещават участващи в програмата факултети и учебни заведения, въпреки че този модел не е повсеместен и е възможно някои студенти от трети страни, които при всички случаи биха дошли в Европа, да са кандидатствали за курсове „Еразмус Мундус“. За нито един от проучените случаи не бяха налични консолидирани данни за броя на студентите от трети страни, които посещават отделни учебни заведения, въпреки че такива данни биха били ценен начин за проучване на количествените резултати от програми като „Еразмус Мундус“.

Много от представителите на курсовете, анкетирани по време на оценката, отбелязаха, че „Еразмус Мундус“ е позволила на техния факултет да привлече студенти от трети страни от по-широк кръг държави и по този начин да разчупи традиционния модел на подбор на студенти.

3.3.5. Резултати за студентите и университетските учени

Данните от изследването на резултатите сред дипломираните лица сочат, че дипломираните лица по „Еразмус Мундус“ като цяло смятат, че в техните курсове са натрупали ценни и подходящи умения. Данните обаче за дългосрочното академично или професионално развитие на дипломираните лица след приключване на курсовете, макар и в голяма степен положителни, засега не са убедителни.

Резултатите от онлайн проучването сред университетските учени по действие 2 сочат, че програма „Еразмус Мундус“ им е позволила да укрепят своите мрежи (свързани с научноизследователската дейност) и да подобрят своите знания и разбиране на висшето образование в ЕС. Изглежда, че личното въздействие от участието в програмата и въздействието върху приемащите факултети и курсове е по-високо, когато университетските учени пряко участват в провеждането на курса, което не винаги е било възможно.

3.3.6. Устойчиво развитие

Оценката показа, че повечето координатори и партньори, които понастоящем участват в „Еразмус Мундус“, не мислят, че е възможно курсовете, в които участват, да продължат в настоящия си вид без финансирането от ЕС.

Тези заключения, получени от бенефициенти на финансиране от ЕС, вероятно не са изненадващи, особено в страни, в които системите на висше образование са изправени пред сериозни проблеми, свързани с финансирането. Тъй като обаче устойчивото развитие на „Еразмус Мундус“ в дългосрочен план вероятно ще изисква съкращаване на равнището на финансиране от ЕС за стипендии, свързани с индивидуални курсове, ясно е, че за да могат да продължат много курсове „Еразмус Мундус“, е необходимо да се намерят решения, различни от тези при настоящото положение.

По принцип отличното качество на курсовете в международен план следва да даде възможност на най-добрите от тях да привлекат добре подготвени студенти от трети страни, които сами финансират обучението си, особено предвид това, че висококачественото образование по-често се заплаща в страните извън ЕС, отколкото в държавите-членки на ЕС. Макар че най-вероятно от програмата „Еразмус Мундус“ са се възползвали много студенти, които по друг начин нямаше да могат да си позволят да учат в Европа, също толкова вероятно е по тази програма да са подпомагани студенти, които са били в състояние да заплатят най-малко част от разходите по обучението си.

Въпреки че увеличаването на източниците за финансиране на студентите вече е включено в новата програма „Еразмус Мундус“, в оценката се посочва, че отговарящите за курсовете лица трябва да отчитат в по-голяма степен алтернативните източници за финансиране и необходимостта от подобрение на самофинансирането.

3.3.7. Концепция и структура на програмата

Докато при оценката се установи, че магистърските курсове по действие 1 и стипендиите за студенти по действие 2 несъмнено са се допълвали и са довели до добри резултати, то в по-малка степен са положителни данните относно ефективността на стипендиите за университетски учени по действие 2, партньорствата по действие 3 и проектите по действие 4.

Не във всички случаи финансирането на университетски учени по действие 2 доведе видими резултати по отношение на качеството на курсовете. Вероятно е резултатите от финансирането по това действие да се подобрят, ако университетските учени допринасят специално за съответния курс (основно чрез преподаване).

Въпреки че в някои случаи действие 3 внесе ценни допълнителни аспекти към курсовете „Еразмус Мундус“, често партньорствата не бяха достатъчно интегрирани с курсовете, с които са свързани, и действието като цяло привлече по-малко участници, отколкото бяха очакванията. На този въпрос беше обърнато внимание в новата програма „Еразмус Мундус“ и учебните заведения от трети страни могат да участват като пълноправни партньори в консорциуми.

Авторите на оценката считат, че макар по действие 4 да са били финансирани някои интересни и потенциално ефективни проекти, финансирането за действието е било насочено към много проекти с различни цели. Действие 4 можеше да бъде по-ефективно, ако ресурсите бяха концентрирани върху по-ограничен брой големи проекти.

3.3.8. Управление на програмата

Беше констатирано, че процедурите за управлението на „Еразмус Мундус“ са били целесъобразни и до голяма степен ефективни. По-специално получателите на средства по програмата не посочиха никакви по-сериозни затруднения по отношение на процедурите за подбор и мониторинг на програмата. Авторите на оценката обаче считат, че качеството на консолидираните данни от мониторинга на програмата би могло да бъде подобрено без значителни допълнителни усилия. По-конкретно биха били от полза по-пълни данни за броя на студентите и дипломираните/завършилите лица, тъй като това са прости, но ценни показатели за резултатите.

3.3.9. Резултати от програмата

Авторите на оценката считат, че като цяло програмата е довела до много добри резултати. По-специално изглежда, че сравнително малкото средства, отпуснати на консорциумите по „Еразмус Мундус“ за управление на курсовете, са произвели т. нар. „ефект на лоста“, тъй като значителни допълнителни ресурси (а именно от гледна точка на времето на административния персонал) са били посветени за тяхното прилагане.

Предвид високия дял на студентите по „Еразмус Мундус“ на индивидуални курсове, които получават пълна стипендия, изглежда, че цялостните резултати биха могли да бъдат подобрени, като се направи необходимото за това повече студенти да посещават курсове, използвайки други източници за финансиране.

4. Основни препоръки от външната оценка и становище на Комисията по тях

Основните препоръки на авторите на оценката са представени в удебелен шрифт, а отговорите на Комисията са дадени в курсив.

4.1. Ефективност

Препоръка 1

Факторите, обясняващи трайното недостатъчно представяне на учебни заведения от новите държави-членки в програмата „Еразмус Мундус“, следва да бъдат разгледани допълнително и в рамките на компетентността на ЕС в тази област следва бъдат предприети целесъобразни действия за отстраняване на установените слабости.

Комисията е съгласна с тази препоръка. За да бъде увеличено участието на слабо представените страни от ЕС в програмата, Комисията оказва подкрепа за проект по действие 3 (координиран от словашкото национално звено), който цели разпространение на информация за начините за участие и подпомагане на потенциалните участници от новите държави-членки. През лятото на 2010 г. ще бъде възможно да се оцени резултатът от този проект.

Препоръка 2

При текущия мониторинг на курсовете „Еразмус Мундус“ особено внимание следва да се обърне на нивото на интегриране в предлаганите учебни програми и планове.

Комисията приветства тази препоръка, която подчертава значението на интегрирането. В бъдеще от кандидатите следва да се изисква да разяснят и да покажат по-ясно равнището на интегриране на техния курс, а от оценителите на предложенията — да обръщат специално внимание на анализа на механизмите за интегриране и мобилност.

Препоръка 3

Докато стипендиите за студенти от ЕС бяха въведени в новата програма „Еразмус Мундус“, за да се увеличи делът на студентите от ЕС в курсовете „Еразмус Мундус“, броят на кандидатите и избраните студенти от ЕС следва да бъде наблюдаван внимателно през периода на изпълнение на програмата.

Комисията е съгласна с тази препоръка и ще наблюдава внимателно броя на кандидатите и избраните студенти от ЕС — подход на действие, който Комисията следва до настоящия момент за студенти извън ЕС. Тази информация е от основно значение, за да се увеличи във възможно най-голяма степен ефективността при изпълнението на програмата в бъдеще.

Препоръка 4

В новата програма „Еразмус Мундус“ от консорциумите следва да се изисква да обръщат по-голямо внимание на балансираното представяне на университетски учени от двата пола, получаващи подпомагане в рамките на техните магистърски курсове.

Комисията е съгласна по принцип с тази препоръка и ще положи всички необходими усилия за привличане на вниманието върху този въпрос между участниците в програмата.

Препоръка 5

Необходими са данни с подобрено качество за мониторинга на резултатите от „Еразмус Мундус“ по отношение на броя на добре подготвените студенти от трети страни, които идват да учат в Европа. Поради тази причина от участващите учебни заведения следва да се изисква да представят данни за общия брой на приетите студенти от трети страни с оглед на по-системен анализ на резултатите от „Еразмус Мундус“ в това отношение.

Комисията приветства тази препоръка, която ще бъде използвана за насърчаване на участващите учебни заведения да представят по-навременна и по-точна статистическа информация за броя и резултатите на техните студенти. Тази информация следва да се представя чрез съществуващата база данни за студентите (управлявана от изпълнителната агенция), чието използване следва да бъде възможно най-лесно.

Препоръка 6

Изследването на резултатите сред дипломираните лица следва да бъде продължено през идните години, като се използва по-системен, но и по-кратък въпросник, предназначен за оценка на дългосрочните резултати от програмата за участващите студенти.

Комисията е съгласна с тази препоръка. Изследването на резултатите сред дипломираните лица е средство от ключово значение за разбирането и тълкуването на миналите и бъдещите тенденции на програмата. Понастоящем се провежда обсъждане с изпълнителя, отговарящ за изследването на резултатите сред дипломираните лица, с оглед на уточняването на по-ефективен въпросник за студентите и дипломираните лица.

4.2. Устойчиво развитие

Препоръка 7

За да се осигури устойчивото развитие на най-добрите курсове „Еразмус Мундус“, като едновременно с това се увеличат в максимална степен резултатите от финансирането от страна на ЕС, „Еразмус Мундус“ следва да се развива по начин, различен от този към настоящия момент, при който голямото мнозинство от студентите от трети страни, посещаващи курсове „Еразмус Мундус“, получават пълна стипендия. Развитието на съществуващите курсове следва да бъде решително насочено към възприемането на по-диференцирана система за подкрепа на студентите с по-висок дял на студентите, които са финансирани от източници, различни от стипендиите по „Еразмус Мундус“.

Комисията е съгласна с необходимостта от осигуряване на устойчивото развитие на курсовете „Еразмус Мундус“ и постави силен акцент върху този аспект при първата покана по новата програма. Същевременно Комисията счита за необходимо да се обмисли по-задълбочено бъдещото развитие на системата за учебни стипендии. Например в бъдеще тя може да се отдели от подкрепата, предоставяна на курсовете с най-високо качество, като стипендиите се отпускат в зависимост от привлекателността на курсовете за студентите.

Препоръка 8

При действие 3 по новата програма „Еразмус Мундус“ следва да се възприеме по-стратегически подход от този по действие 4 от предходната програма, като се финансира ограничен брой проекти в ясно набелязани приоритетни области и като се насърчават съвместните дейности. Следва да се пристъпи към засилено и целенасочено представяне на курсовете, особено сред елитните висши учебни заведения в трети страни с високи или средни доходи на населението и в Европа, с оглед увеличаване на кандидатите за курсовете „Еразмус Мундус“, които разполагат със средства, за да покрият разходите си.

Комисията споделя загрижеността на авторите на оценката по отношение на липсата на точен стратегически подход при определяне на специфичните цели по действие 3. Тази година Комисията взе решение да не използва открита покана за представяне на предложения и стартира за първи път покана за съвместни дейности, за да бъдат използвани най-добре миналите проекти по действие 4. При бъдещите покани за представяне на предложения в още по-голяма степен ще се поставя акцентът върху ограничен брой приоритетни области. Комисията също така ще продължи финансирането на някои действия от проекта за популяризиране в световен мащаб на „Еразмус Мундус“, за да допринесе за по-голямата известност на европейското висше образование в международен план.

4.3. Резултати — концепция и управление на програмата

Препоръка 9

В контекста на новата програма „Еразмус Мундус“ от гостуващите университетски учени следва да се изисква да имат пряк принос за курса, за който получават средства по „Еразмус Мундус“, за да се подобри качеството на съответния курс.

Комисията намира препоръката за интересна. Досега стипендиите за университетските учени бяха основно предназначени за преподаване или научноизследователска дейност във връзка с курса. Прекият принос за курса може да предполага по-ранно участие на университетските учени в определянето на учебната програма. Възможно е при някои курсове вече да се изисква пряк принос, при което останалите консорциуми биха могли да бъдат запознати с тази добра практика.

Препоръка 10

Напредъкът и форматите за представяне на окончателните данни за курсовете „Еразмус Мундус“ следва да бъдат преразгледани, за да се гарантира събирането на пълни данни за броя на студентите (от ЕС и от трети страни) и за броя на дипломираните лица.

Както при препоръка 5, Комисията е съгласна, че за курсовете трябва да се насърчава представянето на по-навременна и по-точна статистическа информация за броя и резултатите на студентите. По-специално броят на дипломираните лица следва да бъде ясно посочен с оглед на по-прозрачен анализ на успеха на съответния курс.

5. Заключения на Комисията

Комисията споделя цялостното мнение на авторите на оценката, според което програмата „Еразмус Мундус“ е допринесла значително за интернационализирането на европейското висше образование. Програмата остава значима предвид предизвикателствата пред европейските висши учебни заведения, особено в настоящите икономически условия в световен план, а и координаторите, партньорите, студентите и университетските учени показват високо равнище на интерес към нея. От резултатите от тази оценка е видно, че „Еразмус Мундус“ продължава да постига своите политически и оперативни цели, както и целите по член 149 от Договора.

Основните качества на магистърските курсове „Еразмус Мундус“, на учебните заведения, които ги организират, на студентите и университетските учени, които те привличат, са от ключово значение за доброто развитие в бъдеще на програмата. Комисията приветства положителните констатации на авторите на оценката в това отношение и отдаде по-голяма роля на осигуряването на качеството в новата програма „Еразмус Мундус“.

Новата програма е разработена с оглед на преодоляване на определени структурни слабости, открити в програмата 2004—2008 г., например като предлага стипендии за студенти от ЕС и дава възможност на учебни заведения от трети страни да участват като пълноправни партньори в съвместни програми. Комисията отчете констатациите от тази оценка във връзка с по-нататъшните подобрения, които биха могли да бъдат внесени, и ще им отдаде нужното внимание за остатъка от периода на изпълнение на програмата 2009—2013 г.

Статистически приложения относно броя на подадените и одобрените кандидатури

Държави от EС + EАСТ/EИП | Брой на кандидатурите, подадени от висши учебни заведения за магистърски курсове „Еразмус Мундус“ (1) | Брой на кандидатурите, подадени от висши учебни заведения за магистърски курсове „Еразмус Мундус“, които са били одобрени (1) | Брой на висшите учебни заведения, участващи в одобрени магистърски курсове „Еразмус Мундус“ |

Австрия | 32 | 7 | 4 |

Белгия | 133 | 21 | 7 |

България | 2 | 0 | 0 |

Кипър | 1 | 0 | 0 |

Чешка република | 56 | 9 | 4 |

Дания | 72 | 14 | 7 |

Естония | 25 | 3 | 2 |

Финландия | 59 | 11 | 5 |

Франция | 465 | 65 | 49 |

Германия | 320 | 54 | 33 |

Гърция | 43 | 5 | 4 |

Унгария | 74 | 10 | 4 |

Ирландия | 44 | 6 | 5 |

Италия | 361 | 44 | 26 |

Латвия | 21 | 0 | 0 |

Литва | 35 | 2 | 2 |

Люксембург | 7 | 1 | 1 |

Малта | 17 | 1 | 1 |

Нидерландия | 162 | 29 | 14 |

Полша | 123 | 16 | 8 |

Португалия | 170 | 26 | 11 |

Румъния | 14 | 0 | 0 |

Словакия | 14 | 1 | 1 |

Словения | 24 | 3 | 2 |

Испания | 464 | 62 | 27 |

Швеция | 140 | 22 | 11 |

Обединено кралство | 257 | 42 | 28 |

Исландия | 5 | 0 | 0 |

Лихтенщайн | 0 | 0 | 0 |

Норвегия | 63 | 14 | 9 |

Общо | 3195 | 468 | 265 |

Държави от EС + EАСТ/EИП | Брой на кандидатурите, подадени от висши учебни заведения за проекти в рамките на действие 4 по „Еразмус Мундус“ (1) | Брой на кандидатурите, подадени от висши учебни заведения за проекти в рамките на действие 4 по „Еразмус Мундус“, които са били одобрени (1) | Брой на висшите учебни заведения, участващи в одобрени проекти в рамките на действие 4 по „Еразмус Мундус“ |

Австрия | 41 | 8 | 6 |

Белгия | 84 | 18 | 16 |

България | 18 | 2 | 2 |

Кипър | 5 | 2 | 2 |

Чешка република | 27 | 4 | 3 |

Дания | 22 | 6 | 4 |

Естония | 20 | 5 | 5 |

Финландия | 53 | 17 | 12 |

Франция | 135 | 26 | 20 |

Германия | 108 | 16 | 10 |

Гърция | 27 | 5 | 3 |

Унгария | 41 | 4 | 2 |

Ирландия | 11 | 3 | 3 |

Италия | 144 | 15 | 12 |

Латвия | 11 | 3 | 2 |

Литва | 23 | 4 | 3 |

Люксембург | 2 | 0 | 0 |

Малта | 9 | 3 | 1 |

Нидерландия | 73 | 14 | 9 |

Полша | 60 | 12 | 9 |

Португалия | 55 | 10 | 7 |

Румъния | 31 | 3 | 3 |

Словакия | 30 | 6 | 3 |

Словения | 17 | 1 | 1 |

Испания | 133 | 32 | 18 |

Швеция | 51 | 11 | 8 |

Обединено кралство | 99 | 22 | 15 |

Исландия | 2 | 2 | 1 |

Лихтенщайн | 1 | 1 | 1 |

Норвегия | 24 | 11 | 9 |

Общо | 1357 | 266 | 190 |

Брой на получените кандидатури от студенти | Отпуснати стипендии по „Еразмус Мундус“ | Отпуснати стипендии по т. нар. „направления“ | Общ брой на отпуснатите стипендии |

2004—05 г. | не се прилага | 140 | 0 | 140 |

2005—06 г. | 3030 | 455 | 353 | 808 |

2006—07 г. | 5500 | 741 | 636 | 1377 |

2007—08 г. | 12 766 | 1196 | 629 | 1825 |

2008—09 г. | 18 820 | 1957 | 74 | 2031 |

Общо | 40 116 | 4489 | 1692 | 6181 |

[1] ОВ L 345, 31.12.2003 г.

[2] Рамков договор за оценка, услуги, свързани с оценяването, и подпомагане за оценка на въздействието (EAC/03/06 – първо подновяване на договора).

[3] Степента, в която ефектите от програмата са постигнати на приемлива цена.